Yaŋ.
119.
Parpeenn tee daansiab nba kaa biit na yare, binba dia Yennu sennu na. 
Parpeenn be binba waa u sennu na paak, binba saak u mɔb nan bi para kur. 
Bi ki tuun biiti, bi waa Yennu mɔbe yoo kur. 
Yennu, fine turit a sennii, ki bia wannit nan ti sakir nan barmɔnii. 
N sunman ki n bo dia a sennu maŋe ki waar fanu. 
Mi-i jii n yan ki kɔɔn a sennii na kur ni, n kan di fei. 
Maa bant a kasii sennu na, n saa jianta nan par nba yeene. 
N saa sak wei a sennii nawa; a daa nyikitimi. 
Naasimɔ saa teen nlee ki u binbeŋ-ii yeeni? See ki u sak gaar a sennii. 
N loon man weia nan n par kurewa, ii guun ki n daa mɔk mɔyêtuk nan a sennii. 
N dia a sennu nae n par ni a lin te ki n daa tuun biit ki teena ni. 
Yennu, n dontira, wantin a sennii. 
N saa pak a sennii nba ki a turit na nan kunkɔsaakar. 
N par mei a sennii weiu paak ki gar mɔkinta. 
N tumii a senniie ki fiitir a wannu na. 
N par man a sennii na paak, n kan tamm li po. 
Ii ŋan ki tur min nba tee a toontunnɔ na ki mii mɔk manfoor ki sak a wannu. 
Lootir n ninbina ki man fit la bakitnauŋ wannu nba be a sennu na ni. 
N tee saamɔe tingbouŋ na ni, a daa bɔriin a sennii. 
N par nian mii mi a senniie yoo kur. 
A sikint binba dont bi mɔŋ nae, ki mɔpora be daansiab nba ki dia a sennii na paak. 
Nyintin bi sukit nan bi sariku ni, kimaan n dia a sennii na. 
Doo diara tuu chet ki lor lorbiite ki jiin n po, ŋaan min sii tumii a senniie. 
A wannue teenin parpeenn, ki teenin kpaanii. 
Bi nyannime ki n dɔɔ tant ni, fiintin nan faa senn mɔsonn biaŋinba na. 
N pak fiit n toona kure ki wanna, ki a turin gatu, wantin a sɔnii. 
Sommitin ki man bann a sennii na paak, ki n sii dukii a bakitnauŋ wannu na po. 
Parbiir gbee ki yentima, kɔɔntin paŋ, nan faa senn mɔsonn biaŋinba na. 
Ii guun ki n daa tuun biiti, ki jii a ŋant ki wannin a sennu. 
N loon mii tee mɔsakdaanɔe, n gaar a tumiiuwa. 
Yennu, n wei a senniiwa, a daa te ki n kɔɔ fei ni. 
N saa sak a sennii nan n par kur, kimaan a saa turin bannu bonchiann. 
Yennu, wantin a sennii na paak, ki mii dia a sennii maŋ yoo saaka. 
Wantin a sennu maŋ paak ki man diar, n saa diar nan n par kure. 
A te ki mii mɔk mɔsaku nan a sennii na, kimaan bi niŋe ki n laat parpeenn. 
Turimin niɔŋ nba ki n saa sak a sennii ki gar mɔkint. 
Ii guun ki n daa fiin linba kaa nyɔɔt po, ii ŋan ki turin nan faa senn mɔsonn biaŋinba na. 
Ii dia mɔsonn nba ki a senn ki tur min a daabir na, mɔsonn nba ki a senn tur binba saak a mɔb na. 
Nyintin sukit nba ki n tiin na ni, a wannue tee wannu nba ŋan. 
N loon man sak a senniie, turimin manfopaann, kimaan a tee kasii daanɔe. 
Yennu, wantin faa loonin biaŋinba, ki tinnin nan a mɔsonn nba tee biaŋinba na, 
ki man fit pak jiin daansiab nba sukiin na, kimaan n teen yada nan a mɔmaama. 
Sommitin ki mii piak barmɔnii yoo kur, kimaan n dindann be a sennii nie. 
N sii yɔɔ saak a sennue yaayoo siiyoo. 
N sii be n yamanie, kimaan n yiab ki dia a wannu. 
N saa mɔɔnt a sennii ki tur kpanbara, ki kan tin fei. 
N parpeenn nyi a sennii dianu nie, kimaan n loon a sennii maŋ. 
N lomm be a sennii ni, ki n teen a sennii maŋ baakir. N sii dukii a sennii maŋ poe yoo kur. 
Tiat a mɔsonn nba ki a senn ki tur min a daabir na; li turin dindanne. 
N daamii ni lek, ŋaan n laa parcheenna, kimaan a mɔsonn nae turin manfoor. 
Karinbaandamm na laame, ŋaan n ki chat nyik a sennu na. 
Yennu, n tian a sennii nba bo be yaayoo niwa na, ki li teenin parcheenn. 
Mi-i la biitdamm na ki dia a sennu yoo nba, li tuu donn n wutoore. 
Manfojinjiŋ nba ki n mɔk tingbouŋ na ni na, n yiin yaniie ki jiin a sennii na po. 
Yennu, n tian a poe nyiɔk, ki dukii a sennu na po. 
Mi-i dia a senniie, ki n par tuu peen. 
Yennu, fine tee linba kur ki n loon, n senn mɔsonn nan n saa dia a senniiwa. 
N meia nan n par kur, a fii mɔk ninbatinu n paak nan a mɔsonn nba tee biaŋinba na. 
N fiit n binbeŋewa ki senn mɔsonn nan n saa dia a wannu. 
N kakite yian maa n sak a sennii. 
Biit damm na pii baruko a n sik leŋ, ŋaan n kan tamm a sennu po. 
Tansuuniie ki n tuu fiir ki dontira, kimaan a kasii sennii na paak. 
N yɔɔsnbae tee binba kur jiantira na, binba kur saak a sennii. 
Yennu, tingbouŋ na kur gbee nan a lomm nba kaa gbennue; wantin a sennii. 
Yennu, a dia a mɔsonn nawa, ki ŋan ki tur min a daabir. 
Turimin yan nan bannu, kimaan n teen yada nan a senniiwa. 
N tuu tuun ki kpete, ki a daar n tubir, ŋaan mɔtana n saak a mɔb. 
A ŋan bonchiann, ki mɔk burchint, wantin a sennii. 
Biitdamm na fa faake ki paantin, ŋaan n saak a wannue nan n par kur. 
Niib maŋ ki mɔk bannu, ŋaan a sennue teenin parpeenn. 
N tubdatu na ŋammime, kimaan li te ki n tumii a senniie. 
Sennu nba ki a tur na mɔk nyɔɔt ki turin ki gar tingbouŋ na ni likirii kura. 
Fine namin, ki bia dian fanu, turimin bannu ki man fit tumii a sennu. 
Binba baakita na-i lan, bi sii mɔk parpeenne, kimaan n dindann be a mɔsonn nie. 
Yennu, n mi nan a sennii tee kasiie, ki a mɔk mɔnii nan faa dat n tubir na. 
Ŋaant ki a lomm nba kaa gbennu na n turin pardɔɔnn nan faa senn mɔsonn ki tur min nba tee a daabir na. 
Tinimin ninbaauk ki mii mɔk manfoor, kimaan n par mei a sennu na paak. 
Ŋaant ki karinbaandamm na n di fei nan baa fa faak ki biirin na, min ŋarin sii dukii a wannu na poe yoo kur. 
Ŋaant ki binba baakita na n baar n boor, binba kur mi a sennii na. 
Ŋaant ki n sak a sennii fanu ki daa di fei. 
Yennu, li paakima, ki n ji guu fine maa a tinnin, n teen n dindann a maan niŋe. 
N guur a mɔsonn na po ki tan bake; ki n boi a, “Nlee yooe ki a tan saa sommimi?” 
N ki mɔk nyɔɔt nan dalenchiɔk nae, ŋaan n lek ki tamm a sennii na po. 
N saa guura ki lin wei nlee? Nlee yooe ki a saa dat binba biirin na tuba? 
Karinbaandamm nba ki dia a sennu na gbiir bootite ki loon man baa leŋ. 
A sennii kur ŋane; niib dia faake ki biirin, sommitin. 
Bi poŋ ŋman kpiima, ŋaan n ki yêt a sennii. 
Tint n manfoor, kimaan a lomm nba kaa gbennu na paak, ki man fit sak a sennu na. 
Yennu, a mɔmaan sii yɔɔ be-e, li yɔɔ be-e yendɔuŋ ni. 
A binbenŋaŋ yɔɔ be-e maaru kur ni, fine senn tingbouŋ na li seenu ni. 
A sennu na paake te ki bona kur biar be, kimaan bi kur tee a daabae. 
N parpeenn-i bonni kii nyi a sennu ni, fara nba ki n di nae bo saa kpin. 
N kan ban yêt a sennii, kimaan a te ŋanne teenin manfoor. 
N tee a yɔɔe, tintin; n koore maa mii saak a sennii. 
Biitdamm na guue a bin kpin; ŋaan min sii dukii a sennii na poe yoo kur. 
N bann nan bont kur mɔk joontue, ŋaan a sennii na ŋarin yɔɔ be-e. 
N loon a sennu bonchiann. N dukii li poe daar kur. 
A sennii be n boore yoo kur ki te ki n sub ki gar n datai. 
N mɔk bannu ki gar n wannteeb kur, kimaan maa dukii a sennii maŋ po yoo kur na paak. 
N sub ki gar nikpera, kimaan maa saak a sennii na. 
N yêt toonbiit kure, kimaan maa loon man sak a maan na. 
N ki yêt a sennii, kimaan a mɔŋe tee n wanntɔɔ. 
A mɔmaan man bonchiann, li man ki gar siata. 
A senniie teenin subinii, li paak ki n yêt toonbiit tumu. 
A maan tee fitire ki wantin sɔnu, ki bia tee yentu, n sɔnu ni. 
N saa dia n mɔsonjaann nba ki n senn nan n saa dia a kasii sennu na. 
Yennu, n biak paakima, turimin manfoor nan faa senn mɔsonn biaŋinba na. 
Yennu, gaat n niipoturu miaru na, ŋaan wannin a sennii. 
N teen siir nan min chibin n saaŋmaŋ yoo kur; n ki tamm a sennu na po. 
Biit damm na pii baruko ki guunin, ŋaan n ki yêt a kpaanii. 
A sennii tee n mɔkint nba yɔɔ be-e, ŋanne teenin parpeenn. 
N lor man dia a senniie ki saa tuu daar nba ki n saa kpo. 
N ki loon binba ki waa-a fanu na, min ŋarin loon a sennu. 
Fine tee n guutɔɔ nan n fat-tɔɔ; n jii n dindann ki maa a mɔsonn paake. 
Yimm biit damm na, seetir n boor ni; n saa sak Yennu senniie. 
Yennu, turimin paŋ nan faa senn mɔsonn biaŋinba na, ki mii mɔk manfoor, ki daa te ki n di fei, n dindann ni. 
Ii dian ki mii be n yamani; ki n sii yɔɔ gbiin a sennii na. 
A yêen binba kur ki saak a sennii nae, bi kpinkpannii lora na ki mɔk nyɔɔti. 
A dia biit damm na gbaka gbaka nan kparchant nae, li paak, n loon a sennii. 
A paake ki n tiin jaŋmaanii, n gbee nan yanputuko kimaan a sennii na paak. 
N tun linba took ki bia ŋana, a daa nyikitin nan n datai. 
Sent mɔsonn nan a saa somm min a daabira; a daa te ki biitdamm dintin biaki. 
N guur bak a tinnu sommir na powa, tinnu nba ki a senn mɔsonn li po na. 
Ii dian nan a lomm nba kaa gbennu na ki wannin a sennii. 
N tee a daabire; turimin bannu, ki man bann a wannu. 
Yennu, yoo baar nan fan tun siara, kimaan niib yêen a sennu nae. 
N loon a sennii ki gar salima, n loon a sennii ki gar salinŋana. 
Li paak ki n waa a wannu kur fanu, n ki loon toonbiit tumu. 
A wannu tee bakitnauŋo. N gaarir nan n par kure. 
Niib-i bann a maan paak, li tuu turib yentue, ki teen binba ki mi siar na yan. 
N ŋakitir a sennii na paake. 
Ŋmantir n paak ki tinin ninbaauk nan faa mɔk ninbatinu ki teen binba loona na. 
Ii dian ki n daa baa nan faa senn mɔsonn na; a daa te ki biit yentirimi. 
Nyintin binba dintin biak na nuu ni, ki man fit sak a mɔb. 
Ŋaan ki a benu-ii tee piisin n paak, ki wannin a sennii. 
N ninnyuut puub nan mɔkir nae, kimaan niib nba ki dia a sennu na paak. 
Yennu, a tee kasii daanɔe, ki a sennii ŋan. 
Faa tur sennii nba kur ŋane, ki bia took fanu. 
N par di muue nan wutoor, kimaan n datai ki yiin a sennii na ki li tee siari. 
A mɔsonn tee barmɔniie, n loon a mɔsonn bonchiann. 
N ki tee siari, ki bi yisimin, ŋaan n ki yêen a sennii. 
A popeensin sii yɔɔ be-e, ki a sennu na tee barmɔnii yoo kur. 
N gbee nan daamiie nan parbiir, ŋaan a senniie teenin parpeenn. 
A sennii tee mamɔmme yoo kur; turimin bannu ki mii yɔɔ kii mɔk manfoor. 
Yennu, n jii n par kur ki yia, turimin gatu, ki n saa sak a sennii. 
N yia; tintin, ki n saa dia a sennii. 
Yonnu tuu tan do na ki sɔɔ ki n yiinawa, ki loon sommir; n teen n dindann a mɔsonn nie. 
N ki gɔɔnt nyiɔk a man fit kii dukii a sennii po yoo kur. 
Yennu, gbiintirin, kimaan a lomm nba kaa gbennu na paak, want a ninbatinu ki tinn n manfoor. 
Nɔɔntont damm nba biirin na ki fɔk nanimi, ŋamme tee damm nba ki dia a sennu na. 
Yennu, a ki fɔk nanimi ki a sennii kur tee linba yɔɔ tee barmɔnii. 
Yaayoo niewa ki n din tumii, ki bann nan a sennii maŋ yɔɔ be-e. 
Gotir n daamii na ki fatin, kimaan n ki tamm a sennu. 
Taantin ki nyinnin barii ni; fatirin nan faa senn mɔsonn biaŋinba na. 
Biitdamm na kan la tinnu, kimaan bi ki sak a sennii na. 
Yennu, a ninkpabauŋ yab bonchiann, want a ninbatinu ki tinnin. 
N datai nan binba mukisin yab bonchiann; ŋaan n ki yêt a sennii saku. 
Mi-i got biitdamm na, n tuu yaa man put nan wutoore, kimaan bi ki dia a sennii na. 
Yennu, gotir maa loon a wannu biaŋinba. A lomm kaa lebitu, li paak, tintin. 
A maan kur tee mamɔmme, ki a kasii sennii na kur yɔɔ be. 
Pandamm tuu lekime kaat, ŋaan min teen a sennu nae baakir. 
A mɔsona na turin parpeenn bonchiann, ki li manin nan nirɔ nba tuu la mɔkint ki li manɔ biaŋinba na. 
Faak tone n boor, ki n ki loon li maan, ŋaan mɔk lomm nan a sennu. 
Daar nɔɔk ni, n teena niipoouk taar munlore-e, kimaan a kasii sennii na paak. 
Binba loon a sennu na be bi yamanie, ki siar kaa ki saa te bin baa. 
Yennu, n guu fine a fan tinnin, ki waa a sennu. 
N saak a wannu, n loon a wannu maŋ nan n par kure. 
N saak a sennii nan a wannu, ki a laat linba kur ki n tuun. 
Yennu, ŋaant ki n mɔnii na n baar a boor. Turimin bannu nan faa senn mɔsonn biaŋinba na. 
Gbiintir n miaru, ki tinnin nan a mɔsonn nba tee na. 
N saa yin yaŋe ki donta, kimaan a wannin a sennuwa. 
N saa yin yaŋe ki jiin a sennu po, kimaan a sennu tee mamɔmme. 
A teen siir yoo kur kii sommitin, kimaan n dia a sennii. 
Yennu, n nian a tinnu sommir nae. N parpeenn nyi a sennu nie. 
Turimin manfoor ki man donta, ŋaant ki a sennii na n sommin. 
N lin yeeke nan pebotikauk na, li paak, baat ki tan lon min nba tee a daabir na, kimaan n ki yêt a sennii na weiu. 
